b'\n_START_ARTICLE_\nCerkev sv. Lazarja, Maribor\n_START_PARAGRAPH_\nCerkev sv. Lazarja v Mariboru je bila pravoslavna cerkev, ki je v \xc4\x8dasu Kraljevine Jugoslavije stala na Jugoslovanskem trgu (danes Trg generala Maistra). Posve\xc4\x8dena je bila srbskemu pravoslavnemu svetniku Lazarju Hrebeljanovi\xc4\x87u.\n_START_SECTION_\nZgodovina\n_START_PARAGRAPH_\nLeta 1930 je Mestna ob\xc4\x8dina Maribor odobrila pro\xc5\xa1njo srbske pravoslavne cerkvene ob\xc4\x8dine, naj ji mestna ob\xc4\x8dina odstopi zemlji\xc5\xa1\xc4\x8de v parku na Jugoslovanskem trgu za gradnjo nove srbske pravoslavne cerkve. Mnenja o ustreznosti izbrane lokacije so bila sicer v javnosti deljena in mesto je bilo pripravljeno ponuditi za gradnjo cerkve tudi druge lokacije, a je mariborski prota Peter Trbojevi\xc4\x87 vztrajal pri izbrani lokaciji. Leta 1934 so blagoslovili temeljni kamen za novo pravoslavno cerkev. V letih 1935 in 1936 sta jo po na\xc4\x8drtih srbskega arhitekta Momirja Korunovi\xc4\x87a zgradili mariborski gradbeni podjetji In\xc5\xbe. arh. Jelenc & in\xc5\xbe. \xc5\xa0lajmer in Ubald Nassimbeni._NEWLINE_Ko je nacisti\xc4\x8dna Nem\xc4\x8dija leta 1941 v aprilski vojni okupirala Maribor, so cerkev zaradi Hitlerjeve politike ponem\xc4\x8devanja poru\xc5\xa1ili. Hitler je bogo\xc4\x8demu gauleiterju Ueberreiterju naro\xc4\x8dil, da morajo to mesto ponovno narediti nem\xc5\xa1ko. Poleg narodnostne nestrpnosti do slovenskega in srbskega prebivalstva Maribora je Hitler vodil tudi politiko sovra\xc5\xa1tva do pravoslavne kr\xc5\xa1\xc4\x8danske religije.\n_START_SECTION_\nArhitektura\n_START_PARAGRAPH_\nPrvotna tlorisna zasnova cerkve je ponujala rahlo longitudinalen tloris, v sredi\xc5\xa1\xc4\x8du katerega je bilo centralno oblikovano sveti\xc5\xa1\xc4\x8de v obliki zna\xc4\x8dilnega vzhodnorimskega oktagona (osemkotnika), ki je pogost v gradnji pravoslavnih cerkva. Po tej zasnovi naj bi \xc5\xa1tiri kupole v okolici glavne kupole, postavljene na oktagon, stale v diagonalni razporeditvi glede na tloris cerkve. To postavitev prikazuje tudi ohranjena razglednica._NEWLINE_Prvotni na\xc4\x8drt so pozneje spremenili tako, da so kupole postavili frontalno, oktagon pa postavili na \xc5\xa1tirikotni podstavek ter tako dosegli bolj sloko obliko glavne kupole.'